Disney va concedia 32.000 de angajați. Compania a înregistrat pierderi uriașe în primele nouă luni din 2020.
Disneyland are pierderi de 2,8 miliarde de dolari în primele nouă luni din 2020. Vor fi dați afară 32 de mii de angajați. Parcul emblematic din California va rămâne închis cel puțin până la finalul anului.
Parcă până și Disneyland, atât de colorat de obicei, e puțin mai gri din cauza pandemiei. În loc să aducă bucurie, parcurile aduc tristețe și nesiguranță, cel puțin în viața a 32.000 de oameni, angajați care vor fi concediați până la începutul anului. "Parcurile tematice au fost când deschise, când închise. Iar asta a dus la pierderi imense. Vorbim de 2.8 miliarde de dolari, până la final de septembrie. Anul trecut, profitul era de 10 miliarde. Emblematicul Disneyland din California rămâne închis cel puțin până la finalul anului.Iar cel din Paris a fost închis la sfârșitul lui octombrie, din cauza restricțiilor. Și acum se văd consecințele. Din 223 de mii de angajați, trebuia să plece 28 de mii, conform unui anunț al companiei, de acum două luni. Acum, alți 4.000 au fost puși pe lista neagră", a transmis Amy Abăluță, corespondent Aleph News.